Document ID: 32015H0914

Reference:
13.6.2015
LV
Eiropas Savienības Oficiālais Vēstnesis
L 148/32
KOMISIJAS IETEIKUMS (ES) 2015/914
(2015. gada 8. jūnijs)
par Eiropas shēmu attiecībā uz pārapmetināšanu
EIROPAS KOMISIJA,
ņemot vērā Līgumu par Eiropas Savienības darbību un jo īpaši tā 292. panta ceturto teikumu,
tā kā:
(1)
Eiropadomes ārkārtas sanāksmē 2015. gada 23. aprīlī tika atgādināts, cik nopietna ir situācija Vidusjūras reģionā, un pausta apņēmība, ka Savienībai būtu jāmobilizē visi centieni, lai turpmāk novērstu cilvēku bojāeju jūrā un risinātu šīs humanitārās ārkārtas situācijas pamatcēloņus. Eiropadome turklāt apņēmās īstenot pirmo brīvprātīgo pārapmetināšanas izmēģinājuma projektu visā Savienībā, piedāvājot vietas personām, kam ir tiesības uz aizsardzību (1).
(2)
Savā 2015. gada 29. aprīļa rezolūcijā Eiropas Parlaments aicināja dalībvalstis palielināt iemaksas pašreizējās pārapmetināšanas programmās un uzsvēra nepieciešamību nodrošināt drošu un likumīgu piekļuvi ES patvēruma sistēmai (2).
(3)
Pašlaik starp dalībvalstīm pastāv ievērojama nelīdzsvarotība attiecībā uz apņēmību pārapmetināt personas. Tikai piecpadsmit dalībvalstis un trīs asociētās valstis īsteno pārapmetināšanas programmas (vēl viena dalībvalsts ir paziņojusi par pārapmetināšanas programmas uzsākšanu), trīs dalībvalstis un viena asociētā valsts ir veikušas pārapmetināšanu ad hoc, bet pārējās vispār tajā neiesaistās.
(4)
2014. gadā patvēruma pieteikuma iesniedzēju skaits Eiropas Savienībā sasniedza 626 000, bet Eiropas Savienībā tika pārapmetināti 6 380 trešo valstu valstspiederīgie, kam vajadzīga starptautiskā aizsardzība (3). Bēgļu, patvēruma meklētāju un iekšzemē pārvietotu personu skaits visā pasaulē 2013. gadā pirmo reizi kopš Otrā pasaules kara pārsniedza 50 miljonus cilvēku (4).
(5)
Tieslietu un iekšlietu padome 2014. gada 10. oktobra secinājumos atzina, ka “[…], ņemot vērā darbu, kas paveikts dalībvalstīs, kuras skar migrācijas plūsmas, visām dalībvalstīm taisnīgi un līdzsvaroti vajadzētu sniegt ieguldījumu [pārapmetināšanā].” (5)
(6)
Komisija 2015. gada 13. maijā iesniedza visaptverošu Eiropas programmu migrācijas jomā (6), kas cita starpā nosaka piemērotus pasākumus, lai nekavējoties reaģētu uz cilvēcisko traģēdiju visā Vidusjūras reģionā.
(7)
Lai novērstu to, ka pārvietotās personas, kurām nepieciešama aizsardzība, ir spiestas vērsties pie cilvēku kontrabandistu un cilvēku tirgotāju kriminālajiem tīkliem, programmā aicināts Eiropas Savienībai pastiprināt rīcību pārapmetināšanas jomā. Tādēļ Komisija ir izstrādājusi šo ieteikumu par ES mēroga pārapmetināšanas shēmu, lai saskaņā ar sadales koeficientu piedāvātu 20 000 vietu.
(8)
Gadījumā, ja piedalīties izlems asociētās valstis, sadales koeficients un katrai dalībvalstij un iesaistītajai asociētajai valstij piešķirtais vietu skaits būtu attiecīgi jāpielāgo.
(9)
Saskaņā ar iepriekšējām diskusijām īpašajā Pārapmetināšanas un pārcelšanas foruma sanāksmē, kas notika 2014. gada 25. novembrī, nosakot sadales koeficientu, būtu jāņem vērā a) iedzīvotāju skaits (svērums 40 %), b) kopējais IKP (svērums 40 %), c) vidējais stihisko patvēruma pieteikumu skaits, kā arī pārapmetināto bēgļu skaits uz vienu miljonu iedzīvotāju laikposmā no 2010.–2014. gadam (svērums 10 %) un d) bezdarba līmenis (svērums 10 %).
(10)
Kopumā Savienībā, dalībvalstīm īstenojot šo programmu, divos gados būtu jāuzņem 20 000 personu. Atbildība par šādu personu uzņemšanu būtu jāuzņemas vienīgi iesaistītajām valstīm saskaņā ar attiecīgajiem Savienības un starptautiskajiem noteikumiem. Tas atbilst Apvienoto Nāciju Organizācijas Augstā komisāra bēgļu jautājumos (UNHCR) aicinājumam, kurā Eiropas valstis mudinātas uzņemties lielākas saistības bēgļu uzņemšanā, izmantojot ilgtspējīgas pārapmetināšanas programmas un iekļaujoties kampaņā, ko vada Starptautiskā Migrācijas organizācija un piecas nevalstiskās organizācijas.
(11)
Apzinot prioritāros reģionus, būtu jāņem vērā situācija kaimiņvalstīs un pašreizējās migrācijas plūsmas, kā arī saistība ar reģionālās attīstības un aizsardzības programmām Tuvajos Austrumos, Ziemeļāfrikā un Āfrikas ragā.
(12)
Lai palīdzētu īstenot pārapmetināšanas shēmu, būtu jāizmanto UNHCR un citu attiecīgo iestāžu, tostarp Eiropas Patvēruma atbalsta biroja, pieredze un zināšanas.
(13)
Būtu jāveic pasākumi, lai novērstu pārapmetināto personu tālāku pārvietošanos no pārapmetināšanas mērķa dalībvalsts uz citām dalībvalstīm un iesaistītajām asociētajām valstīm.
(14)
Komisija Savienības Pārvietošanas programmas ietvaros, kas izklāstīta Eiropas Parlamenta un Padomes Regulas (ES) Nr. 516/2014 17. pantā (7), 2015. un 2016. gadā plāno shēmā ieguldīt papildu 50 miljonus euro. Lai optimizētu finanšu stimulu izmantošanu, Komisija ar deleģēto aktu atbilstoši Regulas (ES) Nr. 516/2014 17. panta 4. un 10. punktam koriģēs vienreizējos maksājumus un pārapmetināšanas prioritātes attiecīgajā programmā. Ja asociētās valstis nolemj piedalīties pārapmetināšanas shēmā, tās nevar saņemt Regulā (ES) Nr. 516/2014 minētos vienreizējos maksājumus kā kompensāciju par to saistību izpildi,
IR PIEŅĒMUSI ŠO IETEIKUMU.
EIROPAS SHĒMA ATTIECĪBĀ UZ PĀRAPMETINĀŠANU
1.
Komisija, pamatojoties uz nosacījumiem un sadales koeficientu, kas noteikts šajā ieteikumā, iesaka dalībvalstīm pārapmetināt 20 000 personu, kurām nepieciešama starptautiskā aizsardzība.
PĀRAPMETINĀŠANAS SHĒMAS DEFINĪCIJA UN DARBĪBAS JOMA
2.
“Pārapmetināšana” ir atsevišķu pārvietotu personu, kurām nepārprotami nepieciešama starptautiska aizsardzība, pārsūtīšana pēc Apvienoto Nāciju Organizācijas Augstā komisāra bēgļu jautājumos lūguma no trešās valsts uz dalībvalsti (ar minētās dalībvalsts piekrišanu), lai pasargātu tās no izraidīšanas un piešķirtu un nodrošinātu tiesības uzturēties, kā arī citas tiesības, kas līdzīgas tiesībām, kuras piešķir starptautiskas aizsardzības saņēmējiem.
3.
Eiropas shēmai attiecībā uz pārapmetināšanu būtu jāaptver visas dalībvalstis.
PĀRAPMETINĀŠANAS SHĒMAS SATURS
4.
Shēmā Eiropai vajadzētu apņemties vienreizēji piešķirt 20 000 vietu pārapmetināmajām personām. Shēma būtu jāpiemēro divus gadus no ieteikuma pieņemšanas.
5.
Kopējais pārapmetināšanas vietu skaits būtu jāsadala dalībvalstīm saskaņā ar pielikumā iekļauto sadales koeficientu. Ja asociētās valstis nolemj piedalīties shēmā, sadales koeficients tiktu attiecīgi pielāgots.
6.
Par prioritārajiem reģioniem pārapmetināšanas jomā būtu jānosaka Ziemeļāfrika, Tuvie Austrumi un Āfrikas rags – īpaši valstis, kurās tiek īstenotas reģionālās attīstības un aizsardzības programmas.
7.
Dalībvalstīm un iesaistītajām asociētajām valstīm arī turpmāk vajadzētu būt atbildīgām par atsevišķiem uzņemšanas lēmumiem, kas pieņemti pēc pienācīgas medicīniskās un drošības pārbaudes, bet Apvienoto Nāciju Organizācijas Augstajam komisāram bēgļu jautājumos būtu jābūt atbildīgam par pārapmetināšanas kandidatūru izvērtējumu prioritārajos reģionos un priekšlikumu par pārapmetināšanu iesniegšanu dalībvalstīm un iesaistītajām asociētajām valstīm.
8.
Kad pārapmetināta persona tiek uzņemta dalībvalsts vai iesaistītas asociētās valsts teritorijā, attiecīgajai valstij būtu ātri jāveic oficiālā procedūra starptautiskās aizsardzības saņemšanai, tajā skaitā pirkstu nospiedumu noņemšana, saskaņā ar piemērojamajiem tiesību aktiem, jo īpaši Eiropas Parlamenta un Padomes Regulu (ES) Nr. 603/2013 (8), Eiropas Parlamenta un Padomes Direktīvu 2011/95/ES (9), Padomes Direktīvu 2005/85/EK (10), Padomes Direktīvu 2003/9/EK (11), un no 2015. gada 20. jūlija – Eiropas Parlamenta un Padomes Direktīvas 2013/32/ES (12) un 2013/33/ES (13).
9.
Pēc tam, kad dalībvalsts pārapmetinātajai personai ir piešķīrusi starptautiskās aizsardzības vai valsts aizsardzības statusu, minētajai personai pārapmetināšanas mērķa dalībvalstī būtu jāpiešķir tiesības, kas saskaņā ar Direktīvu 2011/95/ES paredzētas starptautiskās aizsardzības saņēmējiem, vai līdzīgas tiesības, kas paredzētas valsts tiesību aktos. Šajā kontekstā uz brīvu pārvietošanos Eiropas Savienībā būtu jāattiecina tādi paši nosacījumi un ierobežojumi, kādus piemēro citiem trešo valstu valstspiederīgajiem, kuri likumīgi uzturas dalībvalstīs. Ja piedalās asociētās valstis, tām būtu jāpiemēro līdzvērtīgi valsts tiesību akti.
10.
Pirms pārapmetināšanas kandidātu uzņemšanas dalībvalstu vai iesaistīto asociēto valstu teritorijā tiem būtu jābūt informētiem par savām tiesībām un pienākumiem saskaņā ar pārapmetināšanas shēmu, kā arī saskaņā ar attiecīgiem Savienības un valstu tiesību aktiem patvēruma jomā, jo īpaši par sekām, kādas radīsies, ja šīs personas pārvietosies tālāk Eiropas Savienībā un/vai iesaistītajās asociētajās valstīs, un par to, ka tiem ir tikai tādas tiesības, kas saistītas ar starptautiskās vai valsts aizsardzības statusu pārapmetināšanas mērķa valstī.
11.
Pārapmetinātās personas, kas bez atļaujas ieceļo tādas dalībvalsts teritorijā vai iesaistītajā asociētajā valstī, kura nav pārapmetināšanas mērķa valsts, kamēr nav pabeigta oficiālā starptautiskās aizsardzības procedūra vai pēc starptautiskās aizsardzības piešķiršanas, jānosūta atpakaļ uz pārapmetināšanas mērķa valsti saskaņā ar noteikumiem, kas izklāstīti Eiropas Parlamenta un Padomes Regulā (ES) Nr. 604/2013 (14) un Eiropas Parlamenta un Padomes Regulā Direktīvā 2008/115/EK (15).
12.
Būtu jānodrošina Eiropas Patvēruma atbalsta biroja praktiska iesaiste shēmas īstenošanā, jo sevišķi, lai sniegtu īpašu atbalstu dalībvalstīm un iesaistītajām asociētajām valstīm, īpaši tām, kam nav iepriekšējas pieredzes saistībā ar pārapmetināšanu. Eiropas Patvēruma atbalsta birojam vajadzētu uzraudzīt shēmas īstenošanu un regulāri ziņot par īstenošanu.
13.
Dalībvalstīm vajadzētu būt tiesīgām saņemt finanšu piešķīrumu proporcionāli pārapmetināto personu skaitam to teritorijā atbilstoši vienreizējam maksājumam, kas noteikts Regulas (ES) Nr. 516/2014 17. pantā un precizēts ar Komisijas Deleģēto regulu (ES) Nr. xxx/2015 (16).
ADRESĀTI
14.
Šis ieteikums ir adresēts dalībvalstīm.
Briselē, 2015. gada 8. jūnijā
Komisijas vārdā –
Komisijas loceklis
Dimitris AVRAMOPOULOS
(1)  Eiropadomes paziņojuma 3. punkta q) apakšpunkts, 2015. gada 23. aprīlis, EUCO 18/15.
(2)  Eiropas Parlamenta rezolūcijas 8. un 10. punkts, 2015. gada 29. aprīlis, 2015/2660(RSP).
(3)  
Avots: Eurostat.
(4)  
Avots: 2013. gada Ziņojums par pasaules tendencēm, UNHCR.
(5)  Padomes secinājumi “Rīcība migrācijas plūsmas labākai pārvaldībai”, Tieslietu un iekšlietu padomes sanāksme, 2014. gada 10. oktobris.
(6)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Eiropas programma migrācijas jomā”, 2015. gada 13. maijs, COM(2015) 240 final.
(7)  Eiropas Parlamenta un Padomes Regula (ES) Nr. 516/2014 (2014. gada 16. aprīlis), ar ko izveido Patvēruma, migrācijas un integrācijas fondu, groza Padomes Lēmumu 2008/381/EK un atceļ Eiropas Parlamenta un Padomes Lēmumus Nr. 573/2007/EK un Nr. 575/2007/EK un Padomes Lēmumu 2007/435/EK (OV L 150, 20.5.2014., 168. lpp.).
(8)  Eiropas Parlamenta un Padomes Regula (ES) Nr. 603/2013 (2013. gada 26. jūnijs) par pirkstu nospiedumu salīdzināšanas sistēmas Eurodac izveidi, lai efektīvi piemērotu Regulu (ES) Nr. 604/2013, ar ko paredz kritērijus un mehānismus, lai noteiktu dalībvalsti, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu, kas iesniegts kādā no dalībvalstīm, un par dalībvalstu tiesībaizsardzības iestāžu un Eiropola pieprasījumiem veikt salīdzināšanu ar Eurodac datiem tiesībaizsardzības nolūkos, un ar kuru groza Regulu (ES) Nr. 1077/2011, ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā (OV L 180, 29.6.2013., 1. lpp.).
(9)  Eiropas Parlamenta un Padomes Direktīva 2011/95/ES (2011. gada 13. decembris) par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu (OV L 337, 20.12.2011., 9. lpp.).
(10)  Padomes Direktīva 2005/85/EK (2005. gada 1. decembris) par minimāliem standartiem attiecībā uz dalībvalstu procedūrām, ar kurām piešķir un atņem bēgļa statusu (OV L 326, 13.12.2005., 13. lpp.).
(11)  Padomes Direktīva 2003/9/EK (2003. gada 27. janvāris), ar ko nosaka obligātos standartus patvēruma meklētāju uzņemšanai (OV L 31, 6.2.2003., 18. lpp.).
(12)  Eiropas Parlamenta un Padomes Direktīva 2013/32/ES (2013. gada 26. jūnijs) par kopējām procedūrām starptautiskās aizsardzības statusa piešķiršanai un atņemšanai (OV L 180, 29.6.2013., 60. lpp.).
(13)  Eiropas Parlamenta un Padomes Direktīva 2013/33/ES (2013. gada 26. jūnijs), ar ko nosaka standartus starptautiskās aizsardzības pieteikuma iesniedzēju uzņemšanai (OV L 180, 29.6.2013., 96. lpp.).
(14)  Eiropas Parlamenta un Padomes Regula (ES) Nr. 604/2013 (2013. gada 26. jūnijs), ar ko paredz kritērijus un mehānismus, lai noteiktu dalībvalsti, kura ir atbildīga par trešās valsts valstspiederīgā vai bezvalstnieka starptautiskās aizsardzības pieteikuma izskatīšanu, kas iesniegts kādā no dalībvalstīm (OV L 180, 29.6.2013., 31. lpp.).
(15)  6. panta 2. punkts Padomes Direktīvā 2008/115/EK (2008. gada 16. decembris) par kopīgiem standartiem un procedūrām dalībvalstīs attiecībā uz to trešo valstu valstspiederīgo atgriešanu, kas dalībvalstī uzturas nelikumīgi (OV L 348, 24.12.2008., 98. lpp.).
(16)  Vēl nav iesniegta.
PIELIKUMS
Dalībvalstis
Sadales koeficients
(%)
Skaits
Apvienotā Karaliste
11,54
2 309
Austrija
2,22
444
Beļģija
2,45
490
Bulgārija
1,08
216
Čehijas Republika
2,63
525
Dānija
1,73
345
Francija
11,87
2 375
Grieķija
1,61
323
Horvātija
1,58
315
Igaunija
1,63
326
Īrija
1,36
272
Itālija
9,94
1 989
Kipra
0,34
69
Latvija
1,10
220
Lietuva
1,03
207
Luksemburga
0,74
147
Malta
0,60
121
Nīderlande
3,66
732
Polija
4,81
962
Portugāle
3,52
704
Rumānija
3,29
657
Slovākija
1,60
319
Slovēnija
1,03
207
Somija
1,46
293
Spānija
7,75
1 549
Ungārija
1,53
307
Vācija
15,43
3 086
Zviedrija
2,46
491
Koeficientu nosaka, pamatojoties uz šādiem kritērijiem (1)
 (2):
a)
iedzīvotāju skaits (2014. gada dati, svērums 40 %). Šis kritērijs norāda dalībvalsts spēju uzņemt noteiktu skaitu bēgļu;
b)
kopējais IKP (2013. gada dati, svērums 40 %). Šis kritērijs norāda valsts labklājību absolūtos skaitļos un norāda ekonomikas spēju uzņemt un integrēt bēgļus;
c)
stihisku patvēruma pieteikumu vidējais skaits un pārapmetināto bēgļu skaits uz 1 miljonu iedzīvotāju no 2010. līdz 2014. gadam (svērums 10 %). Šis kritērijs norāda dalībvalstu centienus nesenā pagātnē;
d)
bezdarba līmenis (2014. gada dati, svērums 10 %). Šis kritērijs norāda spēju integrēt bēgļus.
(1)  Aprēķini balstīti uz statistisko informāciju, ko sniedzis Eurostat (pieprasījums 2015. gada 8. aprīlī).
(2)  Procenti tika aprēķināti līdz piecām zīmēm aiz komata un iekļaušanai tabulā noapaļoti uz augšu vai uz leju līdz divām zīmēm aiz komata; personu sadalījums veikts, ņemot vērā pilno skaitli (ar piecām zīmēm aiz komata).

Summary:
Eiropas bēgļu pārapmetināšanas shēma
Eiropas bēgļu pārapmetināšanas shēma
KOPSAVILKUMS:
Ieteikums (ES) 2015/914 par Eiropas shēmu attiecībā uz pārapmetināšanu
KĀDS IR ŠĪ IETEIKUMA MĒRĶIS?
Šis ieteikums par pārapmetināšanas* shēmu ir daļa no pirmā pasākumu kopuma, kas ietilpst Eiropas programmā migrācijas jomā, kuru Eiropas Komisija prezentēja 2015. gada maijā.
Tajā Eiropas Savienības (ES) valstis tiek aicinātas savā teritorijā pārapmetināt 20 000 personu, kurām nepārprotami nepieciešama starptautiska aizsardzība, un piedāvāt tām starptautisko aizsardzību, piemēram, bēgļa statusu, lai šīs pārvietotās personas nebūtu spiestas vērsties pie cilvēku tirgotājiem, lai nokļūtu ES teritorijā.
SVARĪGĀKIE ASPEKTI
Kas ir pārapmetināšana?
Pārapmetināšana ir process, kurā pārvietotās personas, kurām nepārprotami nepieciešama starptautiska aizsardzība, pēc Apvienoto Nāciju Organizācijas Augstā komisāra bēgļu jautājumos (UNHCR) ierosinājuma tiek pārsūtītas no ārpussavienības valsts un reģistrētas ES valstī, nodrošinot tām tiesisko aizsardzību. Katra ES valsts atbild par atsevišķiem uzņemšanas lēmumiem.
Pārapmetināšanu nedrīkst jaukt ar pārvietošanas* pasākumiem, kas arī ir ierosināti Eiropas programmā migrācijas jomā un paredz sadales mehānisma izmantošanu personu, kurām nepieciešama starptautiskā aizsardzība, sadalīšanai ES teritorijā.
Prioritārie ES teritorijā pārapmetināmo cilvēku izcelsmes reģioni šī ieteikumā kontekstā ir Ziemeļāfrika, Tuvie Austrumi un Āfrikas rags.
Sadales koeficients
Kopējais pārapmetināšanas vietu skaits ES valstu starpā būtu jāsadala saskaņā ar sadales koeficientu, ievērojot šādus kritērijus:
attiecīgās ES valsts iekšzemes kopprodukts, kas norāda tās ekonomikas spēju uzņemt bēgļus (40 %);
tās iedzīvotāju skaits, kas norāda tās spēju uzņemt noteiktu skaitu bēgļu (40 %);
tās bezdarba līmenis kā rādītājs, kas norāda tās spēju integrēt bēgļus (10 %);
iepriekš saņemto patvēruma pieteikumu un pārapmetināto bēgļu skaits uz 1 miljonu iedzīvotāju no 2010. līdz 2014. gadam, kas parāda attiecīgās ES valsts centienus nesenā pagātnē (10 %).
Saskaņā ar šo sadales koeficientu vislielākais cilvēku skaits (3086 personas jeb 15,4 %) būtu jāpārapmetina Vācijai, kam seko Francija (2375 personas jeb 11,8 %), Apvienotā Karaliste (2309 personas jeb 11,5 %) un Itālija (1989 personas jeb 9,9 %).
Budžets
Šīs shēmas atbalstam tika izmantoti EUR 50 miljoni no ES 2015. gada budžeta. Papildu līdzekļi ES mēroga pārapmetināšanas shēmas īstenošanai (sadalot tos vienmērīgi 2015. un 2016. gadam) tika piešķirti īpašajam Patvēruma, migrācijas un integrācijas fondam.
Īstenošana
Dalība pārapmetināšanas shēmā ir brīvprātīga. ES valstīm līdz 2015. gada septembrim bija jāpauž gatavība nodrošināt ieteikto pārapmetināšanas vietu skaitu.
UNHCR un citas attiecīgās organizācijas palīdz ES īstenot šo shēmu (veicot tādus pasākumus kā patvēruma meklētāju identificēšana un pārvietošana). Arī Eiropas Patvēruma atbalsta birojs ir iesaistīts shēmas īstenošanā.
KOPŠ KURA LAIKA ŠIS IETEIKUMS IR PIEMĒROJAMS?
              
Ierosinātās shēmas piemērošanas laiks ir divi gadi, sākot no šī ieteikuma pieņemšanas dienas (2015. gada 8. jūnija).
KONTEKSTS
              
Pēc vairākām traģēdijām, kurās tika zaudēti tūkstošiem dzīvību, cilvēkiem cenšoties sasniegt Vidusjūras krastus ES teritorijā, ES ir nākusi klajā ar kopīgu reakciju uz norisēm migrācijas jomā.
2015. gada maijā Komisija iepazīstināja ar ES programmu migrācijas jomā, kurā ir izklāstīta visaptveroša pieeja, kas ietver pirmo īstenošanas pasākumu kopumu, proti:
šo pārapmetināšanas shēmu, kas paredzēta 20 000 personu no ārpussavienības valstīm;
40 000 patvēruma meklētāju pārvietošanu, tādējādi atvieglojot situāciju Itālijā un Grieķijā;
rīcības plānu attiecībā uz nelegālo migrantu kontrabandu;
Triton
 un Poseidon operāciju īstenošanu jūrā Frontex vadībā, lai Vidusjūrā izglābtu vairāk dzīvību.
Šim ieteikumam sekoja Padomē sanākušo dalībvalstu valdību pārstāvju secinājumi (2015. gada 20. jūlijs) par 22 504 personu, kurām nepārprotami nepieciešama starptautiskā aizsardzība, pārapmetināšanu, izmantojot daudzpusējas un valstu shēmas. Pārapmetināšanas vietas ES valstu un Islandes, Lihtenšteinas, Norvēģijas un Šveices starpā tika sadalītas atbilstoši secinājumu pielikumā paustajai valstu apņēmībai uzņemt bēgļus, nevis saskaņā ar sadales koeficientu, kas aprakstīts ieteikumā.
Komisija 2015. gada septembrī ierosināja jaunu pasākumu kopumu migrācijas jomā. Šie pasākumi ietver priekšlikumu steidzami pārvietot 120 000 personu, kurām nepārprotami nepieciešama aizsardzība (no Grieķijas, Ungārijas un Itālijas), un pastāvīgu pārcelšanas mehānismu visām ES valstīm.
Plašāka informācija:
informācija par migrācijas jautājumiem;
ES faktu lapa par pārvietošanu un pārapmetināšanu.
* GALVENIE TERMINI
              
Pārapmetināšana: Shēma, ar kuras palīdzību ES valstis to teritorijās bēgļiem un pārvietotajām personām nodrošina starptautisko aizsardzību un situācijas ilgtermiņa risinājumu. UNHCR nosaka, kuri cilvēki ir tiesīgi izmantot pārapmetināšanas shēmu un saņemt drošu likumīgu statusu. ES valstis atbild par atsevišķiem uzņemšanas lēmumiem.
Pārvietošana: Personu, kurām nepieciešama vai kuras jau ir saņēmušas jebkāda veida starptautisko aizsardzību vienā ES valstī, pārvietošana uz citu ES valsti, kur tām tiks nodrošināta līdzvērtīga aizsardzība. Pārvietošana ir ES solidaritātes pasākums nolūkā palīdzēt ES valstīm, kuras saskaras ar lielu patvēruma meklētāju vai bēgļu pieplūdumu.
PAMATDOKUMENTS
            
Komisijas Ieteikums (ES) 2015/914 (2015. gada 8. jūnijs) par Eiropas shēmu attiecībā uz pārapmetināšanu (OV L 148, 13.6.2015., 32.–37. lpp.)
SAISTĪTIE AKTI
            
Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai. Eiropas programma migrācijas jomā (COM(2015) 240 final, 13.5.2015.)
Pēdējo reizi atjaunots: 18.08.2016